《题红梅》
元代·胡奎

东方风来吹碧雪，群妃醉蹋瑶池月。中有仙人萼绿华，珠佩霓裳最清绝。

别来仿佛三千年，綵云梦隔蓬莱天。蓬莱宫中花鸟使，几见海水为桑田。

东家步障霞绡暖，不惜千金买池馆。春归红叶玉箫閒，月冷海棠银烛短。

何如托根王君家，不学人间儿女花。昨日刘郎笑相赠，天台有约饭胡麻。

作者简介：元明间浙江海宁人，字虚白，号斗南老人。明初以儒征，官宁王府教授。有《斗南老人集》。